L’Associació Cultural Montau presenta a Burjassot la “BurjaJazz Big Band”
2025-07-24

L’Associació Cultural Montau de Burjassot està tenint, últimament, una gran activitat en el municipi delectant a la ciutadania amb la seua música. El mes de març, concretament el diumenge dia 6 a les 12.00 hores, obriran les portes del Tívoli per a oferir una actuació molt especial ja que presentaran la “BurjaJazz Big Band”, una nova formació composta de 18 músics de diferents orígens que, amb tota seguretat, faran que tot el públic present gaudisca d’aquest gran matí musical. El concert que compta amb la col·laboració de l’Ajuntament de Burjassot des de la Regidoria de Cultura, dirigida per Javier Naharros. La BurjaJazz Big Band estarà dirigida pel reconegut trombonista Kako Rubio.

Pensat per a tota la família, l’Associació Cultural Montau oferirà un concert on el metall de les trompetes o els saxofons, juntament amb altres instruments, seran els protagonistes indiscutibles del matí. Uns sons a través dels quals mostraran la bellesa de la música, dels concordes ben interpretats i de la importància que les melodies ens acompanyen a cada moment de la vida.

El concert és d’entrada lliure fins a completar l’aforament del Tívoli i la mascareta serà obligatòria. Keep the customer satisfied, Stolen Moments, Kingfish i Whisper Not, entre altres, són alguns dels temes que interpretaran els membres de la BurjaJazz Big Band.

La BurjaJazz Big band naix gràcies a l’Associació Cultural Montau de la mà de Iratxo Eroa i Pedro Gallén. A l’octubre de 2021 van començar els seus primers assajos, amb el hàndicap afegit, tal com han assenyalat des de l’entitat, de la pandèmia, però tot i això han aconseguit consolidar el projecte i es presenten ara a Burjassot.